《西汉绥和雁足镫歌》
清代·吴重憙

长定宫中黄叶秋，大司马用新都侯。淳于赂败曲阳去，咸阳王业彫潜谋。

是年孝成祚欲尽，建元七改仪容修。君王心不化明烛，但照宫馆罗纨愁。

鸿嘉以来隆内宠，阳阿祸水倾炎刘。是镫绥和改元铸，相掾丞令名雕锼。

不及班姬照辇道，铜沓祇映金涂浮。慵来装点石华袖，红摇春影椒墙留。

赤凤歌残灿归路，绿熊席暖辉舌篝。汉宫奢丽那得见，眼界输与残檠优。

史传孝宣精器械，元成以降难追求。建昭竟宁两雁足，乾嘉老辈争吟讴。

此镫后出幸快睹，生晚不抱昌黎忧。信都食官建始造，临虞万岁元延镂。

余家高镫亦永始，三朝较量俱无俦。未随阳朔例颁赐，弃掷得免渐台陬。

尝将古今论兴废，始凝须作冰霜筹。桓灵先短汉献祚，熙宁早剪徽钦庥。

西京元气蹶此命，哀平薄佑将何尤。蛙声紫色托官礼，九锡遂欲唐虞侔。

一朝事关九庙重，美新致累扬云羞。阅历残镫泣风雨，坐对缸粟如悬疣。

作者简介：吴重憙，字仲怿，山东海丰人。同治壬戌举人，官至河南巡抚。有《石莲闇集》。